钦定古今图书集成/明伦汇编/交谊典/第042卷 > 又 前人
## 钦定古今图书集成/明伦汇编/交谊典/第042卷 > 又 前人

往岁同觐阙庭，日聆清诲，胸中鄙吝，顿尔消释。别后，
阁下荣迁岭南大藩，而仆亦承乏湖广，准拟仙舟过
黄鹤矶头，握手剧谈，以罄所怀。不意襄樊流潦为灾，
仆奉台檄，往彼绥辑，暨还，则阁下已行矣。询诸寮友，
虽辱寄声，然独无片简以见规勉，惕然惭悚，自疑进
修稍怠，故见疏于君子尔。近者伻来，乃辱手教，词意
谆恳，视往时所惠尺牍有加焉。第其间过为推重，非
所望于吾凤仪也。朋友道废久矣。自托交以来，所冀
吾兄抑吾过，引吾不及，俾不为庸人之归尔。顾乃效
世俗相称许邪？可畏之机，诚如来谕。然吾曹欲进而
有为，则势有所未能，欲引身而退，则徒取好怪不情
之诮，惟静以俟之尔。道与义存乎我，“用与舍由于人；
祸与福系于天。”在我者，方与阁下共勉之，在人与天
者，吾何知焉？优哉游哉，聊以卒岁而已。阁下谓吾以
身任重，不知担子不在吾身，且非吾绵薄所能担当
也。陈白沙出处，自有深意，阁下列荐于朝，此实好贤
之笃也。然使白沙起而任事，得无如魏桓之言乎？志
有不行，安知不有闵仲叔之恨乎？天下之宝，当为天
下惜之，正不必强之出也。不识吾兄以为何如？朱摠
制尝与仆同事，仆素重其有任重致远之材，每与交
游道之。比来议者纷纷，得阁下书，益信向所见非谬
也。会晤未龟，临书不觉喋喋。冬寒，惟冀顺时珍燮，以
承天贶。不宣。